1. ปัจจัยความเสี่ยง

1.1 ความเสี่ยงในการประกอบธุรกิจ

การเกิดโรคระบาดในสัตว์

การดำเนินธุรกิจการเลี้ยงสัตว์นั้น มีโอกาสที่จะเกิดโรคระบาดในสัตว์ได้
ซึ่งสาเหตุมาจากปัจจัยภายนอกและปัจจัยภายใน
ในส่วนของปัจจัยภายในบริษัทสามารถลดความเสี่ยงในการเกิดโรคระบาดได้
โดยใช้วิธีการบริหารการจัดการ ซึ่งปัจจุบันบริษัท จีเอฟพีที จำกัด (มหาชน)
ได้มีระบบการเลี้ยงไก่ที่ทันสมัย เป็นระบบฟาร์มปิด
และมีมาตรการดูแลป้องกันไม่ให้เกิดโรคระบาดในฟาร์มเลี้ยงไก่ของบริษัท
รวมทั้งมีระบบสุขาภิบาลที่ดี ทำให้ลดอัตราความเสี่ยงในการเกิดโรคระบาดได้

สำหรับสถานการณ์การเกิดโรคระบาดไข้หวัดนกที่ผ่านมา บริษัทมีระบบการบริหารการจัดการที่ดี
ทำให้ไม่มีการเกิดโรคไข้หวัดนกระบาดในฟาร์มของบริษัทเลย อย่างไรก็ตาม
บริษัทได้รับผลกระทบทางอ้อมจากการเกิดโรคระบาดไข้หวัดนกในไทย
ส่งผลกระทบต่ออุตสาหกรรมโดยรวม
และส่งผลกระทบต่อความสามารถในการทำกำไรและรายได้ของบริษัท

บริษัทพึ่งพาลูกค้าหรือผู้จัดจำหน่ายรายใหญ่หรือน้อยราย

บริษัท ฟาร์มกรุงไทย จำกัด ซึ่งเป็นบริษัทย่อย ประกอบธุรกิจผลิตลูกไก่เนื้อและลูกไก่ไข่
บริษัทต้องพึ่งพาลูกค้ารายใหญ่เพียง 2 ราย คือ บริษัท เอ็ม.เค.เอส. ฟาร์ม จำกัด และบริษัท
กรุงไทยอาหารสัตว์ จำกัด (มหาชน) โดยมียอดซื้อลูกไก่ในสัดส่วนที่สูงคือ 792 ล้านบาท
อย่างไรก็ตาม บริษัทคาดว่าคงไม่มีปัญหากับลูกค้าทั้ง 2 รายนี้
เนื่องจากบริษัทมีผู้ถือหุ้นรายใหญ่เป็นผู้ถือหุ้นกลุ่มเดียวกัน

บริษัท เอ็ม.เค.เอส. ฟาร์ม จำกัด ซึ่งเป็นบริษัทย่อย ประกอบธุรกิจเลี้ยงไก่เนื้อ
บริษัทพึ่งพาลูกค้ารายใหญ่เพียงรายเดียวคือ บริษัท จีเอฟพีที จำกัด (มหาชน) ซึ่งมียอดซื้อสินค้าในปี
2552 ประมาณ 4,586 ล้านบาท อย่างไรก็ตาม บริษัทคาดว่าคงไม่มีปัญหากับลูกค้ารายนี้
เนื่องจากลูกค้ารายนี้เป็นบริษัทแม่ซึ่งมีผู้บริหารกลุ่มเดียวกัน

บริษัท กรุงไทยอาหารสัตว์ จำกัด (มหาชน) ซึ่งเป็นบริษัทย่อย
ประกอบธุรกิจผลิตอาหารสัตว์และผลิตไข่ไก่เชื้อ ในส่วนของอาหารไก่
บริษัทพึ่งพาลูกค้ารายใหญ่ซึ่งเป็นบริษัทที่เกี่ยวข้องกัน คือ บริษัท เอ็ม.เค.เอส. ฟาร์ม จำกัด,
บริษัท ฟาร์มกรุงไทย จำกัด และบริษัท จีพี บรีดดิ้ง จำกัด โดยในปี 2552 ทั้ง 3 บริษัท
มียอดสั่งซื้ออาหารไก่เป็นจำนวนเงิน 3,746 ล้านบาท ในส่วนของไข่ไก่เชื้อ
บริษัทพึ่งพาลูกค้าเพียงรายเดียว คือ บริษัท ฟาร์มกรุงไทย จำกัด
ซึ่งมียอดสั่งซื้อไข่ไก่เชื้อเป็นจำนวน 137 ล้านบาทหากบริษัทต้องสูญเสียลูกค้า 3 รายนี้
จะมีผลต่อรายได้ของบริษัท ถ้าบริษัทไม่สามารถหาลูกค้ามาทดแทนได้ อย่างไรก็ตาม
บริษัทคาดว่าคงไม่มีปัญหากับลูกค้าทั้ง 3 รายนี้ เนื่องจากผู้ถือหุ้นรายใหญ่เป็นผู้ถือหุ้นกลุ่มเดียวกัน

บริษัท จีเอฟ ฟูดส์ จำกัด ซึ่งเป็นบริษัทย่อย ประกอบธุรกิจผลิตและจำหน่ายอาหารแปรรูป
บริษัทต้องสั่งซื้อเนื้อไก่เพื่อนำมาผลิตสินค้า บริษัทต้องพึ่งพาผู้จัดจำหน่ายเพียงรายเดียวคือ บริษัท
จีเอฟพีที จำกัด (มหาชน) ซึ่งเป็นบริษัทแม่ ยอดสั่งซื้อเนื้อไก่คิดเป็นมูลค่า 47 ล้านบาท
หากบริษัทต้องสูญเสียผู้จัดจำหน่ายรายนี้ จะมีผลกระทบต่อต้นทุนการผลิตของบริษัท อย่างไรก็ดี
บริษัทคาดว่าคงไม่มีปัญหากับผู้จัดจำหน่ายรายนี้ เนื่องจากผู้จัดจำหน่ายรายนี้เป็นบริษัทแม่
และผู้ถือหุ้นรายใหญ่ของทั้ง 2 บริษัท เป็นผู้ถือหุ้นกลุ่มเดียวกัน

บริษัท จีพีบรีดดิ้ง จำกัด ซึ่งเป็นบริษัทย่อย ประกอบธุรกิจผลิตลูกไก่พ่อแม่พันธุ์เนื้อ
บริษัทต้องพึ่งพาลูกค้ารายใหญ่เพียง 2 ราย คือ บริษัท ฟาร์มกรุงไทย จำกัด และ บริษัท
กรุงไทยอาหารสัตว์ จำกัด (มหาชน) โดยมียอดซื้อลูกไก่พ่อแม่พันธุ์เนื้อในปี 2552 เป็นจำนวน 95
ล้านบาท อย่างไรก็ตาม บริษัทคาดว่าคงไม่มีปัญหากับลูกค้าทั้ง 2 รายนี้
เนื่องจากผู้ถือหุ้นรายใหญ่เป็นผู้ถือหุ้นกลุ่มเดียวกัน

บริษัทพึ่งพิงตลาดสินค้าที่มีข้อจำกัด

ใน 4-5 ปีที่ผ่านมาสาเหตุจากการแพร่ระบาดโรคไข้หวัดนกในไทย
ทำให้บริษัทสามารถส่งออกได้เฉพาะเนื้อไก่ปรุงสุกเท่านั้น ตลาดญี่ปุ่นซึ่งเป็นตลาดหลัก
บริษัทส่งออกถึงร้อยละ 53 ซึ่งมีมูลค่าประมาณ 1,437 ล้านบาท หรือคิดเป็นร้อยละ 12.49
ของรายได้จากการขายตามงบการเงินรวมของบริษัท และตลาดยุโรปซึ่งเป็นตลาดรอง
ได้มีการเปลี่ยนแปลงวิธีการนำเข้าโดยใช้ระบบโควต้า โดยเริ่มใช้ตั้งแต่วันที่ 1 กรกฎาคม 2550
เป็นต้นไป ประเทศไทยได้รับโควต้าในการส่งออกไก่สุกเป็นจำนวน 160,033 ตัน ในปี 2552
บริษัทส่งออกในปริมาณที่เพิ่มขึ้นจากปี 2551 โดยส่งออกคิดเป็นร้อยละ 45 ซึ่งมีมูลค่าประมาณ
1,207 ล้านบาท หรือคิดเป็นร้อยละ 10.50 ของรายได้จากการขายตามงบการเงินรวมของบริษัท

จากการพึ่งพิงตลาดของประเทศญี่ปุ่นและสหภาพยุโรปในสัดส่วนที่สูงนี้เอง
ทำให้การดำเนินธุรกิจของบริษัทอาจได้รับผลกระทบจากการเปลี่ยนแปลงนโยบายทางการค้าของกลุ่มประเทศดังกล่าว
เช่น การเพิ่มอัตราภาษีขาเข้า
การเพิ่มมาตรการด้านสุขอนามัยรวมทั้งการกำหนดมาตรฐานการนำเข้าให้สูงขึ้น
การเปลี่ยนแปลงปัจจัยดังกล่าว อาจมีผลกระทบต่อต้นทุนการผลิต
ยอดขายสินค้าและความสามารถในการทำกำไรในอนาคตของบริษัทอย่างมีนัยสำคัญ
การที่จะเปิดตลาดใหม่หรือขยายตลาดไปยังประเทศอื่นอาจไม่สามารถกระทำได้ง่าย
หรืออาจจะต้องใช้ระยะเวลานาน เนื่องจากแต่ละประเทศกำหนดมาตรฐานการนำเข้าต่างกัน

1.2 ความเสี่ยงเกี่ยวกับการผลิต

วัตถุดิบมีราคาผันแปรไปตามราคาซื้อขายของตลาดโลก

บริษัทย่อยซึ่งประกอบธุรกิจด้านผลิตอาหารสัตว์
ได้รับผลกระทบจากราคาวัตถุดิบที่ผันแปรไปตามราคาซื้อขายในตลาดโลก
ซึ่งราคาวัตถุดิบจะเปลี่ยนแปลงตามความต้องการใช้และปริมาณของผลผลิตในแต่ละช่วงและฤดูกาล
โดยเฉพาะข้าวโพดและกากถั่วเหลืองซึ่งเป็นวัตถุดิบที่สำคัญที่ใช้ในการผลิตอาหารสัตว์
สามารถนำไปผลิตน้ำมันไบโอดีเซลได้ ทำให้วัตถุดิบมีการผันแปรตามราคาซื้อขายของตลาด
อย่างไรก็ตามบริษัทฯ สามารถปรับเปลี่ยนราคาขายอาหารสัตว์
ให้สอดคล้องกับต้นทุนวัตถุดิบอาหารสัตว์ที่เพิ่มขึ้นได้
โดยการขออนุมัติการปรับขึ้นราคาจากกรมการค้าภายใน
ทั้งนี้อาหารสัตว์เป็นสินค้าที่หน่วยงานของรัฐควบคุมราคาจำหน่าย
ทำให้การขอปรับราคาขายอาจปรับได้ไม่เท่ากับการเพิ่มขึ้นของราคาวัตถุดิบในบางครั้ง

น้ำมันเชื้อเพลิงมีราคาผันแปรไปตามราคาซื้อขายของตลาดโลก

บริษัท จีเอฟพีที จำกัด (มหาชน) และบริษัทย่อย
ได้รับผลกระทบอย่างมากจากการสูงขึ้นของราคาน้ำมันเชื้อเพลิงในตลาดโลก ส่งผลให้ต้นทุนการผลิต
และต้นทุนการขนส่งต้องปรับตัวสูงขึ้นด้วย ซึ่งก่อให้เกิดผลกระทบทั้งทางตรงและทางอ้อมของบริษัทฯ
อย่างไรก็ตาม การที่บริษัท กรุงไทยอาหารสัตว์ จำกัด (มหาชน) มีโรงงานอาหารสัตว์ที่ อ.บ้านบึง
จ.ชลบุรี จะทำให้ต้นทุนการขนส่งของกลุ่มบริษัทลดลง
เนื่องจากกลุ่มบริษัทสามารถลดระยะทางการขนส่งอาหารไก่จากโรงงานอาหารสัตว์เดิมที่พระประแดงไปยังฟาร์มเลี้ยงไก่ของกลุ่มบริษัทที่จังหวัดชลบุรีได้

1.3 ความเสี่ยงด้านการบริหารและการจัดการ

บริษัทมีผู้ถือหุ้นรายใหญ่ถือหุ้นมากกว่าร้อยละ 50

ณ. วันที่ 31 ธันวาคม 2552 กลุ่มตระกูลศิริมงคลเกษม ถือหุ้นในบริษัทคิดเป็นร้อยละ 60
ของจำนวนหุ้นที่จำหน่ายได้แล้วทั้งหมดของบริษัท
ซึ่งทำให้กลุ่มศิริมงคลเกษมสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

1.4 ความเสี่ยงด้านการเงิน

ณ. วันที่ 31 ธันวาคม 2552 บริษัท จีเอฟพีที จำกัด (มหาชน) และบริษัทย่อย
ไม่มีเงินกู้ยืมที่เป็นสกุลเงินตราต่างประเทศ
แต่มีความเสี่ยงทางด้านการเงินที่เกิดจากการสั่งซื้อวัตถุดิบจากต่างประเทศ
และการขายสินค้าเป็นสกุลเงินตราต่างประเทศ บริษัทฯ
ได้มีนโยบายป้องกันความเสี่ยงจากอัตราแลกเปลี่ยน
จึงได้ทำสัญญาซื้อขายเงินตราต่างประเทศล่วงหน้าไว้กับสถาบันการเงินหลายแห่ง
(โปรดดูรายละเอียดในหมายเหตุประกอบงบการเงินข้อ 31 และข้อ 32)

1.5 ความเสี่ยงเกี่ยวกับการเสนอขายหลักทรัพย์

-ไม่มี-